মানববন্ধনে ড. ইফতেখারুজ্জামান বলেন, “শুধু মুখে দুর্নীতি প্রতিরোধের কথা বলে দুর্নীতি হ্রাস করা সম্ভব হবে না। দুর্নীতি প্রতিরোধে সরকারের রাজনৈতিক সদিচ্ছার কার্যকর প্রয়োগ করতে হবে। দুর্নীতিকারীদের জবাবদিহিতা ও বিচারের আওতায় এনে শাস্তি নিশ্চিত না করা পর্যন্ত দুর্নীতি প্রতিরোধ সম্ভব হবে না।” অবাধ তথ্য প্রবাহ ও স্বাধীন মত প্রকাশে প্রতিবন্ধকতা থাকলে দুর্নীতির প্রবণতা বৃদ্ধি পায় বলে অভিমত জানিয়ে ড. জামান বলেন, সরকারের তথ্য ও যোগাযোগ প্রযুক্তি আইনের ৫৭ ধারা বাতিল করার উদ্যোগ অত্যন্ত আশাব্যঞ্জক এবং এই উদ্যোগ স্বাধীন মত প্রকাশ ও অবাধ তথ্য প্রবাহে সহায়তার মাধ্যমে দুর্নীতি প্রতিরোধের ক্ষেত্রে সহায়ক হবে। সংবিধানে নাগরিকদের স্বাধীন মত প্রকাশের অধিকার সুস্পষ্টভাবে দেওয়া হয়েছে বলে উল্লেখ করে ড. জামান তথ্য ও যোগাযোগ প্রযুক্তি আইনের ৫৭ ধারা বা এরূপ কোনো ধারা কোনো আকারে অন্য কোনো আইনে অন্তর্ভুক্ত করে জনগণের স্বাধীন মত প্রকাশের অধিকার ক্ষুণ্ণ না করতে সরকারের প্রতি আহ্বান জানান।